**Interni natečaj za OVSE kratkoročno opazovanje predčasnih parlamentarnih volitev v Bolgariji (11. julij 2021)**

Organizacija za varnost in sodelovanje v Evropi (OVSE) organizira kratkoročno opazovanje predčasnih parlamentarnih volitev, ki bodo 11. julija 2021 potekale v Bolgariji. Kratkoročni opazovalci/opazovalke bodo v Sofiji oziroma drugod po državi prisotni od 8. do 14. julija 2021. Pred tem se bo 5. in 6. julija potrebno udeležiti online brifinga. Podrobnejše informacije so razvidne iz priložene informacije.

Vse stroške opazovanja krije delodajalec, ki opazovalca/opazovalko napoti na opazovalno misijo.

**Notranji rok za prijave na interni natečaj je petek, 21. junij 2021, do 9. ure.**

Na interni natečaj za mesta kratkoročnih opazovalcev v misiji OVSE se lahko prijavijo samo javni uslužbenci po postopku, opredeljenem v Zakonu o napotitvi oseb v mednarodne civilne misije in mednarodne organizacije.

Kandidati/kandidatke morajo imeti odlično znanje angleškega jezika, znanje lokalnih jezikov predstavlja prednost. Prednost so tudi predhodne izkušnje v javni upravi, nevladnih organizacijah in/ali mednarodnih organizacijah, vključenih v opazovanje in/ali organizacijo volilnih postopkov, ter poznavanje razmer/izkušnje v Bolgariji ali v regiji.

**Kandidate/kandidatke posebej opozarjamo, da morajo pred oddajo prijave na spletni strani** [**https://electionexpert.odihr.pl/Home/HomeIndex**](https://electionexpert.odihr.pl/Home/HomeIndex) **oblikovati svoj profil.** Zaradi varovanja osebnih podatkov naj kandidati/kandidatke v OVSE e-bazo tudi sami naložijo sken potnega lista na straneh z biometričnimi podatki. V kolikor imajo profil že kreiran, je potrebno preveriti, ali so v njem ažurni podatki (npr. glede potnega lista). Posebno pozornost je potrebno nameniti pravilnosti kontaktnih podatkov osebe, ki bi jo OVSE kontaktiral v nujnih primerih. V sklopu prijave morajo tudi izpolniti in naložiti podpisan obrazec LRF (Liability Release Form).

Dejstvo, da je opazovalec/opazovalka oblikoval svoj profil oz. da so podatki v profilu ažurirani, naj bo izrecno zapisano tudi v prijavi na opazovanje (e-sporočilu), ki jo je treba skupaj s CV-jem (Europass) **najpozneje do 21. junija 2021 do 9. ure** poslati na e-naslov **napotitve.mzz@gov.si**. V kolikor kandidat profila ne bo kreiral, prijava ne bo mogoča. Ažuriranje podatkov v že obstoječem profilu pa je nujno, da OVSE nima težav pri akreditaciji in organiziranju logistike. Prijavi je potrebno priložiti tudi soglasje delodajalca, da bo poravnal vse stroške napotitve.

Kandidati morajo skladno z usmeritvami OVSE v noti z dne 14. 12. 2020 biti v dobrem zdravstvenem stanju, mlajši od 60 let ter brez zdravstvenih problemov, ki povečajo možnost zapletov ob okužbi s covidom (krvni pritisk, problemi s srcem in pljuči, diabetes, debelost, rak).

Posebej opozarjamo na pričakovanje OVSE, da ima vsak opazovalec pred odhodom sklenjeno ustrezno zdravstveno zavarovanje, ki krije tudi stroške zdravljenja covida in medicinsko evakuacijo. Prav tako bodo morali izbrani opazovalci pred odhodom opraviti PCR testiranje (največ 72 ur pred prihodom v Bolgarijo).

Veljavne bodo le kandidature, ki bodo na OVSE posredovane oziroma potrjene preko Ministrstva za zunanje zadeve. Postopek izbire kandidatov bo potekal v skladu z določili Zakona o napotitvi oseb v mednarodne civilne misije in mednarodne organizacije. Odločitev izbirne komisije je dokončna.

Opazovalci/opazovalke morajo obvezno v treh dneh po vrnitvi iz misije predložiti pisno poročilo o opravljenem opazovanju volitev in ga posredovati na isti naslov.

V primeru vprašanj se obrnite na napotitve.mzz@gov.si.